《玉冈黔国地种竹》
明代·何景明

玉冈一精舍，五华东南首。崔嵬瞰城郭，旷缅开林阜。

球琳美梁瞰，筱荡卑扬亩。峥嵘将军第，潇洒文儒囿。

霜凝戟门寒，日上铃阁昼。褰帷散琴书，缓带接宾友。

风林清夏簟，云石静秋牖。参差万琅玕，照耀双琼玖。

连城价自高，倾国貌俱丑。缪倚惭芜葭，先凋谢蒲柳。

上公勋不忘，君子名讵朽。蛮夷钦镇静，风俗化温厚。

比德亮无瑕，抱饰诚可久。圭璋寡雕琢，瑚琏重典守。

至宝天所悭，珍产地非偶。阆颠神仙宅，瑶水蛟龙薮。

安知王母觞，复为周王寿。献从万里馀，种已千年后。

灵秀萃于兹，积累固所有。乐只邦家光，斯韵播人口。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。